## Projekts

## LATVIJAS REPUBLIKAS MINISTRU KABINETS

2012. gada \_\_\_\_\_.\_\_\_\_\_\_\_\_ Noteikumi Nr.\_\_\_\_\_\_

Rīgā (prot. Nr.\_\_\_\_.\_\_\_\_.§)

**Emisijas kvotu piešķiršanas kārtība stacionāro tehnoloģisko iekārtu operatoriem**

*Izdoti saskaņā ar likuma "Par piesārņojumu"*

*32.2 panta pirmo daļu*

**1. Vispārīgie jautājumi**

1. Ministru kabineta noteikumi nosaka:
   1. kārtību, kādā Vides aizsardzības un reģionālās attīstības ministrija pieņem lēmumu par emisijas kvotu piešķiršanu operatoram, kurš ir saņēmis siltumnīcefekta gāzu emisijas atļauju (turpmāk – atļauja);
   2. emisijas kvotu apjoma aprēķināšanas kārtību un nosacījumus jaunām iekārtām, kā arī kārtību, kādā tiek grozīts emisijas kvotu apjoms iekārtām pēc ievērojamām darbības izmaiņām;
   3. kārtību, kādā operatori sagatavo iesniegumu emisijas kvotu apjoma grozījumiem, kā arī operatoru sagatavoto datu verificēšanas kārtību;
   4. operatoru iesniegto datu izvērtēšanas, apstiprināšanas un iesniegšanas Eiropas Komisijai kārtību.
2. Operators visu informāciju iesniedz Vides aizsardzības un reģionālās attīstības ministrijā (turpmāk – ministrija) papīra formā (attiecīgo informāciju iesniedzot arī elektroniski) vai elektroniska dokumenta formā atbilstoši normatīvajiem aktiem par elektronisko dokumentu noformēšanu:
   1. šo informāciju iesniedzot ministrijā elektroniski (nosūtot to pārvaldei uz tās elektroniskā pasta adresi vai iesniedzot informāciju uz elektronisko datu nesēja) operators nodrošina, ka informācija ir aizsargāta ar operatora izvēlētu paroli, tādejādi nodrošinot, ka bez operatora ziņas nav veiktas izmaiņas.
   2. šo informāciju iesniedzot ministrijā papīra formā, operators tai pievieno tikai tās iesnieguma emisijas kvotu apjoma grozījumiem veidlapas sadaļas, kas attiecas uz konkrētām operatora iekārtām.

**2. Piešķiramo emisijas kvotu noteikšana**

**2.1. Emisijas kvotu saņemšanai atbilstīgās iekārtas**

1. Emisijas kvotas tiek aprēķinātas visām iekārtām, kas veic vienu vai vairākas likuma „Par piesārņojumu” 2.pielikumā minētās piesārņojošās darbības (turpmāk – likuma „Par piesārņojumu” 2.pielikuma darbība) un kurām saskaņā ar likumu „Par piesārņojumu” un normatīvajiem aktiem par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā ir izsniegta atļauja, ieskaitot arī iekārtas, kas tiek turētas rezervē vai gatavības režīmā, kā arī iekārtas, kas darbojas sezonāli (turpmāk – iekārta).
2. Katra iekārta tiek sadalīta vairākās apakšiekārtās, pēc iespējas atbilstot iekārtas fiziskajām daļām, ņemot vērā iekārtas veikto darbību:
   1. produkta līmeņatzīmes apakšiekārta ietver enerģijas, kurināmā, izejmateriālu un citu ražošanai nepieciešamo materiālu patēriņu un galaprodukciju, un attiecīgas emisijas saistībā ar produkta, kuram ir noteikta līmeņatzīme, ražošanu;
   2. siltuma līmeņatzīmes apakšiekārta ietver kurināmā un enerģijas patēriņu un galaprodukciju, un attiecīgās produkta līmeņatzīmes apakšiekārtā neietilpstošās emisijas no tāda izmērāma siltuma (neto siltuma plūsma, kas tiek transportēta pa identificējamiem cauruļvadiem vai kanāliem, izmantojot siltumpārvades līdzekli, piemēram, tvaiku, karstu gaisu, ūdeni, eļļu, izkausētus metālus un sāļus, kuram ir uzstādīta vai var uzstādīt siltumuzskaites mērierīci) ražošanas vai importa no citas iekārtas, vai abām:
      1. kas tiek patērēts vienas konkrētas iekārtas robežās produkcijas ražošanai, mehāniskās enerģijas ražošanai, izņemot patērēto elektroenerģijas ražošanai, siltumapgādei vai atdzesēšanai, izņemot patērēto elektroenerģijas ražošanai, vai
      2. kas tiek eksportēts uz iekārtu, kas neveic kādu likuma „Par piesārņojumu” 2.pielikuma darbību (turpmāk – ne-ETS iekārta), izņemot, ja to eksportē elektroenerģijas ražošanai;
   3. kurināmā līmeņatzīmes apakšiekārta ietver enerģijas un kurināmā izmantošanu, saražoto galaprodukciju un ar produkta līmeņatzīmi ražošanas iekārtai nenosegtās attiecīgās emisijas neizmērāmā siltuma ražošanai sadedzinot kurināmo, kas patērēts produkcijas ražošanai, mehāniskās enerģijas ražošanai izņemot patēriņu elektroenerģijas ražošanai, apkurei un dzesēšanai izņemot patēriņu elektroenerģijas ražošanai, tostarp veicot drošības dedzināšanu ar lāpu (izmēģinājuma kurināmā un ļoti mainīga daudzuma procesa gāzu vai atlikumgāzu sadedzināšana vietā, kuru ietekmē atmosfēras apstākļi, un drošības iemeslu dēļ ir nepārprotami pieprasīta atļaujā);
   4. procesa emisiju apakšiekārta ir likumā „Par piesārņojumu” noteikto siltumnīcefekta gāzu emisijas, izņemot oglekļa dioksīda emisijas, kuras rodas ārpus produktu līmeņatzīmju sistēmu robežām, vai oglekļa dioksīda emisijas, kuras rodas ārpus produktu līmeņatzīmju sistēmu robežām jebkuras turpmāk minētās darbības rezultātā, un emisijas, kas rodas savāktā nepilnīgi oksidēta oglekļa, kas iegūts turpmāk minēto darbību, lai ražotu izmērāmu siltumu, neizmērāmu siltumu vai elektrību, rezultātā, dedzināšanas procesā, ar nosacījumu, ka tiek atskaitītas emisijas, kas būtu radušās, sadedzinot tādu dabasgāzes daudzumu, kas līdzvērtīgs sadedzināta nepilnīgi oksidēta oglekļa tehniski izmantojamajam enerģētiskajam saturam:
      1. metāla savienojumu rūdās, koncentrātos un sekundārajos materiālos ķīmiska vai elektrolītiska reducēšana;
      2. metālu un metāla savienojumu attīrīšana no piesārņojumiem;
      3. karbonātu sadalīšana, izņemot tos, kas paredzēti dūmgāzu attīrīšanai;
      4. ķīmiskā sintēze, kurā oglekli saturošs materiāls piedalās reakcijā ar primāro mērķi, kas nav siltuma ražošana;
      5. oglekli saturošu piedevu vai izejmateriālu izmantošana primārajam mērķim, kas nav siltuma ražošana;
      6. metaloīdu oksīdu vai nemetāla oksīdu, piemēram, silīcija oksīdu un fosfātu, ķīmiska vai elektrolītiska reducēšana.

**2.2. Emisijas kvotu apjoma noteikšana jaunām iekārtām**

1. Jauna iekārta ir iekārta:
   1. kurā likuma „Par piesārņojumu” 2.pielikuma darbības normālas darbības uzsākšana ir notikusi pēc 2011.gada 30.jūnija;
   2. kurai atļauja ir izsniegta pēc 2011.gada 30.jūnija;
   3. kuras likuma „Par piesārņojumu” 2.pielikuma darbība ir atsākta pēc tās pilnīgas pārtraukšanas, saņemot jaunu atļauju pēc 2011.gada 30.jūnija.
2. Jaunai iekārtai emisijas kvotas, ņemot vērā šo noteikumu 1., 2. un 3.pielikumu, tiek noteiktas, iekārtai uzsākot normālu darbību, pēc jaunās iekārtas sākotnējās uzstādītās jaudas noteikšanas.
3. Par neatkarīgi verificētām jaunās iekārtas emisijām, kas radītas pirms normālas darbības uzsākšanas, emisijas kvotas saskaņā ar šo noteikumu 2.pielikumu aprēķina, pamatojoties uz vēsturiskām emisijām, kuras izteiktas oglekļa dioksīda ekvivalenta tonnās.

**2.3. Emisijas kvotu apjoma noteikšana esošām iekārtām pēc jaudas ievērojamām izmaiņām**

1. Esošā iekārta ir jebkura iekārta, kurā likuma „Par piesārņojumu” 2.pielikuma darbības normāla darbība ir uzsākta pirms 2011.gada 30.jūnija,:
   1. kurai atļauja ir izsniegta pirms 2011.gada 30.jūnija;
   2. kura faktiski darbojas;
   3. kurai ir izsniegta atļauja A kategorijas vai B kategorijas piesārņojošās darbības veikšanai vai kurai ir izsniegts apliecinājums C kategorijas piesārņojošās darbības veikšanai līdz 2011.gada 30.jūnijam;
   4. kura ir iekļauta Iekārtu sarakstā emisijas kvotu sadalei 2013.-2020.gadam.
2. Emisijas kvotu apjoms saskaņā ar šo noteikumu 1., 2. un 3.pielikumu esošai iekārtai tiek grozīts, ja iekārtā pēc 2011.gada 30.jūnija ir veiktas jaudas ievērojamas izmaiņas – jaudas ievērojama palielināšana vai ievērojama jaudas samazināšana, esošās iekārtas sākotnēji uzstādītajai jaudai:
   1. kas ir izmantota emisijas kvotu aprēķināšanai Iekārtu sarakstam emisijas kvotu sadalei 2013.-2020.gadam;
   2. kas ir apstiprināta ministrijas lēmumā par emisijas kvotu piešķiršanu jaunai iekārtai vai emisijas kvotu apjoma grozījumiem esošajām iekārtām.
3. Šo noteikumu 9.punktā minētā jaudas ievērojama palielināšana ir iekārtas sākotnējās uzstādītās jaudas ievērojama palielināšana, ja tiek izpildīti šādi nosacījumi:
   1. iekārtā ir veikta viena vai vairākas identificējamas tehniskās konfigurācijas un darbību fiziskās izmaiņas, izņemot vienkāršu esošas ražošanas līnijas aizvietošanu; un
   2. apakšiekārtu var ekspluatēt ar jaudu, kas ir par vismaz 10% lielāka nekā šīs apakšiekārtas sākotnējā uzstādītā jauda pirms izmaiņām; vai
   3. apakšiekārtai, uz kuru attiecas fiziskās izmaiņas, ir ievērojami augstāks darbības līmenis, kas ļauj saņemt vairāk nekā 50000 papildu emisiju kvotas gadā, kas veido vismaz 5% no provizoriskā ikgadējā bez maksas piešķiramo emisiju kvotu skaita šai apakšiekārtai pirms izmaiņām.
4. Iekārtām pēc jaudas ievērojamas palielināšanas emisijas kvotas no jauno iekārtu rezerves tiek piešķirtas ievērojamam jaudas palielinājumam, kas emisijas kvotu aprēķinam saskaņā ar šo noteikumu 2.2.nodaļu tiek uzskatīta par jaunu iekārtu.
5. Šo noteikumu 9.punktā minētā jaudas ievērojama samazināšana ir iekārtas sākotnējās uzstādītās jaudas ievērojama samazināšana, ja tiek izpildīti šādi nosacījumi:
   1. iekārtā ir veikta viena vai vairākas identificējamas tehniskās konfigurācijas un darbību fiziskās izmaiņas, izņemot vienkāršu esošas ražošanas līnijas aizvietošanu; un:
   2. apakšiekārtu var ekspluatēt ar jaudu, kas ir par vismaz 10% mazāka nekā šīs apakšiekārtas sākotnējā uzstādītā jauda pirms izmaiņām; vai
   3. apakšiekārtai, uz kuru attiecas fiziskās izmaiņas, ir ievērojami zemāks darbības līmenis, kā rezultātā apakšiekārtai aprēķinātais nepieciešamais emisijas kvotu apjoms samazinās vairāk nekā par 50000 emisiju kvotas gadā, kas veido vismaz 5% no provizoriskā ikgadējā bez maksas piešķiramo emisiju kvotu skaita šai apakšiekārtai pirms izmaiņām.
6. Iekārtām pēc jaudas ievērojamas samazināšanas piešķirtais emisijas kvotu apjoms tiek samazināts par to emisijas kvotu apjomu, kas attiecas uz ievērojamo jaudas samazinājumu.
7. Šo noteikumu 10. un 12.punktā minētās tehniskās konfigurācijas un darbību fiziskās izmaiņas ir nepieciešamās ražošanas procesa un tehnoloģisko iekārtu modifikācijas, ņemot vērā, ka darbības fiziskai izmaiņai ir jābūt ar ievērojamu ietekmi – iekārtas jaudas izmaiņas var radīt tikai tādas iekārtas darbības izmaiņas, kas rada izmaiņas iekārtas caurlaidspējā, ja iekārtā pēc nomaiņas ir sasniegta augstāka ražošanas līnijas maksimālā caurlaidspēja, to var uzskatīt par iekārtas darbības izmaiņām, kas rada iekārtas jaudas ievērojamu palielinājumu.
8. Iekārtas tehniskās konfigurācijas un darbības fiziskās izmaiņas nav:
   1. organizatoriskas vai darbības izmaiņas, piemēram, pagarinātas dienas darbības stundas, augstāks rotācijas krāsns ātrums, jaunas procesa kontroles programmatūras piemērošana, izmaiņas galvenajos procesu parametros, piemēram, spiedienā, temperatūrā;
   2. tikai esošo iekārtu ražošanas līniju nomaiņa, piemēram, ražošanas līniju daļu nomaiņu bez ietekmes uz iekārtas tehnisko konfigurāciju un funkcionēšanu.
9. Iekārtām pēc jaudas ievērojamas palielināšanas vai iekārtām pēc jaudas ievērojamas samazināšanas to uzstādītā jauda pēc ievērojamām izmaiņām ir uzskatāma par iekārtas sākotnējo uzstādīto jaudu pēc tam, kad izmainītās uzstādītās jaudas dati ir apstiprināti Eiropas Komisijā.
10. Iekārtām pēc jaudas ievērojamas palielināšanas vai iekārtām pēc jaudas ievērojamas samazināšanas sākotnējais piešķirtais emisijas kvotu apjoms tiek grozīts nākamajā gadā pēc tā gada, kad ir notikušas jaudas ievērojamas izmaiņas, vai sākot ar 2013.gadu, ja izmaiņas ir notikušas pirms 2013.gada 1.janvāra.

**2.4. Emisijas kvotu apjoma noteikšana esošām iekārtām pēc darbības daļējas vai pilnīgas pārtraukšanas**

1. Piešķiramo emisijas kvotu apjoms esošām iekārtām tiek samazināts pēc iekārtas darbības daļējas pārtraukšanas, ja iekārtas viena apakšiekārta, par kuru iekārtai ik gadu bez maksas piešķirtais galīgais emisiju kvotu apjoms ir vismaz 30% vai vairāk nekā 50000 kvotas, konkrētajā kalendārajā gadā samazina savu darbības līmeni vismaz par 50%.
2. Emisijas kvotu apjoma grozījumi saskaņā ar šo noteikumu 2.pielikumu iekārtām pēc darbības daļējas pārtraukšanas tiek veikti, balstoties uz iekārtas sākotnējo darbības līmenis, kas ir:
   1. izmantots emisijas kvotu aprēķināšanai Iekārtu sarakstam emisijas kvotu sadalei 2013-2020.gadam;
   2. apstiprināts ar ministrijas lēmumu par emisijas kvotu piešķiršanu jaunām iekārtām vai emisijas kvotu apjoma grozījumiem esošām iekārtām.
3. Emisijas kvotu apjoms iekārtām pēc darbības daļējas pārtraukšanas tiek samazināts šādi:
   1. ja darbības līmenis samazinās par 50% līdz 75% salīdzinājumā ar vēsturisko darbības līmeni, tad apakšiekārtai tiek piešķirta tikai puse no sākotnēji piešķirtajām kvotām;
   2. ja darbības līmenis samazinās par 76% līdz 90% salīdzinājumā ar vēsturisko darbības līmeni, tad apakšiekārtai tiek piešķirts tikai 25% no sākotnēji piešķirtajām kvotām;
   3. ja darbības līmenis samazinās par 91% līdz 100% salīdzinājumā ar vēsturisko darbības līmeni, tad attiecīgajai apakšiekārtai bez maksas piešķiramās emisijas kvotas netiek piešķirtas.
4. Ja iekārtas daļēji darbību pārtraukušās apakšiekārtas darbības līmenis:
   1. sasniedz darbības līmeni, kas ir 51% līdz 100% no iekārtas darbības līmeņa pēc iekārtas daļējas darbības pārtraukšanas, tad šādai iekārtai emisijas kvotas tiek piešķirtas sākotnējā apjomā;
   2. sasniedz darbības līmeni, kas ir 25% līdz 50% no darbības līmeņa pēc iekārtas daļējas darbības pārtraukšanas, tad šādai iekārtai tiek piešķirta puse no sākotnējā emisijas kvotu apjoma.
5. Emisijas kvotas netiek piešķirtas esošām iekārtām pēc darbības pilnīgas pārtraukšanas, ja izpildās jebkurš no šādiem nosacījumiem:
   1. iekārtai izsniegtās atļaujas derīguma termiņš ir beidzies vai šī atļauja ir atcelta saskaņā ar normatīvajiem aktiem par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā;
   2. iekārtas ekspluatācija ir tehniski neiespējama;
   3. iekārta nedarbojas, bet iepriekš ir darbojusies, un ir tehniski neiespējami darbību atsākt;
   4. iekārta nedarbojas, bet iepriekš ir darbojusies, un operators nespēj apstiprināt, ka šī iekārta atsāks darbību vēlākais 18 mēnešus pēc darbības pārtraukšanas, ja operators var pamatot, ka iekārta nevar atsākt darbību ātrāk kādu ārkārtas un neparedzētu apstākļu dēļ, no kuriem nevarētu izvairīties pat, ja rīkotos ar visu iespējamo rūpību, un kuri ir ārpus attiecīgās iekārtas operatora kontroles.
6. Šo noteikumu 22.4.apakšpunkts neattiecas uz rezervē vai gatavības režīmā turētajām iekārtām un iekārtām, kuras darbojas sezonāli, ja:
   1. operatoram ir izsniegta atļauja, kura nav zaudējusi spēku;
   2. tehniski ir iespējams uzsākt iekārtas darbību, neveicot iekārtas fiziskas izmaiņas;
   3. tiek veikta regulāra iekārtas tehniskā apkope.
7. Iekārtām pēc darbības daļējas vai pilnīgas pārtraukšanas piešķirtais emisijas kvotu apjoms tiek grozīts nākamajā gadā pēc tā gada, kad ir notikusi iekārtas darbības daļēja vai pilnīga pārtraukšana, vai sākot ar 2013.gadu, ja iekārtas darbības daļēja vai pilnīga pārtraukšana ir notikusi pirms 2013.gada 1.janvāra.
8. Ja iekārtas pēc darbības daļējas vai pilnīgas pārtraukšanas, atsāk savu darbību daļēji vai pilnībā, tad iekārtai emisijas kvotu apjoms tiek grozīts sākot ar gadu, kas seko kalendārajam gadam, kura laikā iekārtas darbības līmenis pārsniedza vismaz 25% no iekārtas daļēji pārtrauktās darbības līmeņa.
9. Iekārtām pēc darbības pilnīgas pārtraukšanas emisijas kvotas netiek piešķirtas līdz brīdim, kad operators var apstiprināt, ka viņa iekārtas darbība tiks atsākta.

**3. Iesniegums emisijas kvotu apjoma grozījumiem**

**3.1. Iesnieguma emisijas kvotu apjoma grozījumiem sagatavošana**

1. Jaunas iekārtas operators pēc atļaujas saņemšanas un pēc iekārtas darbības uzsākšanas uzsāk savas iekārtas apakšiekārtu ikdienas darbības datu monitoringu, reģistrējot iekārtās izmantoto izejvielu un kurināmā apjomus, saražotās produkcijas apjomus, kā arī nosaka darbību radīto ikdienas emisiju apjomus.
2. Esošās iekārtas operators pēc jebkādām īstenotām identificējamām tehniskām konfigurācijām un iekārtas fiziskās darbības izmaiņām, uzsāk tās apakšiekārtas, kurā izmaiņas ieviestas ikdienas darbības datu monitoringu reģistrējot izmantoto izejvielu un kurināmā apjomus, saražotās produkcijas apjomus, kā arī nosaka darbību radīto ikdienas emisiju apjomus
3. Operators saskaņā ar šajos noteikumos iekļautajiem nosacījumiem sagatavo iesniegumu emisijas kvotu apjoma grozījumiem, izmantojot Eiropas Komisijas izstrādāto iesnieguma veidlapu, kura ir pieejama ministrijas tīmekļa vietnē, kurā iekļauj emisiju kvotu aprēķinam nepieciešamos datus un informāciju, ņemot vērā, ka iesnieguma emisijas kvotu apjoma grozījumiem veidlapā nedrīkst veikt esošo formulu labojumus.

**3.2. Iesnieguma emisijas kvotu apjoma grozījumiem verificēšana**

1. Operators nodrošina, ka visi iesniegumā emisijas kvotu apjoma grozījumiem iekļautie dati ir verificēti pietiekamā apjomā, iesniedzot iekārtas datus, kā arī visu verificēšanas procesam nepieciešamo papildu informāciju tādam verificētājam, kas:
   1. ir akreditēts saskaņā ar Eiropas Komisijas 2012.gada 21.jūnija Regulu Nr. 600/2012 par siltumnīcefekta gāzu ziņojumu un tonnkilometru ziņojumu verifikāciju un par verificētāju akreditāciju saskaņā ar Eiropas Parlamenta un Padomes Direktīvu 2003/87/EK (turpmāk – Eiropas Komisijas Regula Nr. 600/2012);
   2. atbilst normatīvajos aktos par stacionāro tehnoloģisko iekārtu dalību Eiropas Savienības Emisijas kvotu tirdzniecības sistēmā noteiktajiem nosacījumiem;
   3. ir neatkarīgs no operatora, kura iesniegums emisijas kvotu apjoma grozījumiem tiek verificēts;
   4. ir veicis šīs iekārtas to datu verificēšanu, kas tika sagatavoti un iesniegti Iekārtu saraksta emisijas kvotu sadalei 2013.-2020.gadam izstrādes laikā;
   5. pārzina:
      1. Eiropas Parlamenta un Padomes 2003.gada 13.oktobra direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (turpmāk – Eiropas Parlamenta un Padomes direktīva Nr.2003/87/EK), prasības;
      2. Eiropas Komisijas regulas Nr. 600/2012 prasības, kā arī tās ietvaros Eiropas Komisijas izstrādātos vadlīniju dokumentus;
      3. Eiropas Komisijas 2011.gada 27.aprīļa lēmumā Nr. 2011/278/ES, ar kuru visā Savienībā nosaka pagaidu noteikumus saskaņotai bezmaksas emisijas kvotu sadalei atbilstoši 10.a pantam Eiropas Parlamenta un Padomes direktīvā 2003/87/EK (turpmāk – Eiropas Komisijas lēmums Nr. 2011/278/ES), iekļautos nosacījumus;
      4. normatīvajos aktos noteiktās prasības attiecībā uz verificējamām darbībām;
      5. informācijas sagatavošanu attiecībā uz katru emisijas avotu iekārtā, īpaši attiecībā uz datu apkopošanu, mērīšanu, aprēķiniem un ziņojuma sniegšanu.
2. Verificēšanas process attiecas uz ziņotajiem parametriem, veiktajiem aprēķiniem un datu kvalitātes kontroles nosacījumu ievērošanu, kā arī uz iesnieguma emisijas kvotu apjoma grozījumiem veidlapas sastāvu, un verificēšanas procesā tiek verificēta operatora sniegto datu uzticamība, ticamība un precizitāte.
3. Verificētājs iesniegumā emisijas kvotu apjoma grozījumiem iekļautos datus un iesniegto papildu informāciju verificē, ievērojot Eiropas Komisijas Regulā Nr. 600/2012 noteiktās prasības, kā arī prasības, kas emisiju ziņojumu verificēšanai ir noteiktas normatīvajos aktos par stacionāro tehnoloģisko iekārtu dalību Eiropas Savienības Emisijas kvotu tirdzniecības sistēmā, tai skaitā:
   1. veic ziņoto datu un to ievākšanas metodoloģijas pārbaudi ar profesionālu piesardzību, apzinoties, ka var pastāvēt apstākļi, kuru dēļ iesniegtā informācija un dati var būt būtiski nepatiesi;
   2. ņem vērā informāciju, kas iekļauta operatoram izsniegtajā atļaujā, jo īpaši novērtējot noteikto apakšiekārtu sākotnējo uzstādīto jaudu un iekārtas normālās vai izmainītās darbības uzsākšanas datuma noteikšanas metodi;
   3. vajadzības gadījumā apmeklē iekārtu, lai pārbaudītu iekārtā izmantoto mērierīču un monitoringa sistēmu darbību, veiktu aptaujas un savāktu pietiekamu daudzumu informācijas un liecības, bet, nolemj iekārtu neapmeklēt tikai, ja spēj pilnībā pamatot šo lēmumu;
   4. sāk verifikācijas procesu ar visu iekārtā veikto darbību stratēģisko analīzi, analizē ietvertos riskus un kontroles riskus, kas saistīti ar operatora veikto likuma „Par piesārņojumu” 2.pielikuma darbību jomu un šo darbību sarežģītību un emisijas kvotu apjoma aprēķina nosacījumiem, kas varētu novest pie būtiski nepatiesiem formulējumiem, un sagatavo verificēšanas plānu pēc šādas riska analīzes;
   5. izpilda verifikācijas plānu, vācot datus saskaņā ar noteiktām paraugu ņemšanas metodēm, veicot kritiskas analīzes testus, pārskatot dokumentus, veicot analītiskās procedūras un datu izskatīšanas procedūras, iekļaujot visus papildu pierādījumus, uz kuriem pamatosies verificētāja atzinums;
   6. pieprasa operatoram sniegt trūkstošos datus un informāciju vai novērst trūkstošās verifikācijas rezultātu daļas, izskaidrot emisijas datu atšķirības, pārskatīt aprēķinus vai labot ziņotos datus;
   7. sagatavo iekšējo verifikācijas ziņojumu, kurā ietver pierādījumus par to, ka stratēģiskā analīze, riska analīze un verifikācijas plāns ir pilnībā izpildīts, un sniedz pietiekamu informāciju verifikācijas atzinumu sagatavošanai.
4. Pamatojoties uz iekšējā verifikācijas ziņojumā konstatēto, verificētājs pieņem lēmumu par to, vai ir konstatētas būtiskas nepilnības (izlaidumi, nepareizi apgalvojumi un kļūdas, neskaitot pieļaujamo neprecizitāti) iesniegumā emisijas kvotu apjoma grozījumos iekļautajos datos, kas saskaņā ar verificētājā slēdzienu var ietekmēt datu tālāku izmantošanu emisijas kvotu sadalei (būtiskas nepilnības) vai citi jautājumi, kas attiecas uz verifikācijas atzinumu.
5. Ja verificētājs iesnieguma emisijas kvotu apjoma grozījumiem verifikācijas laikā konstatē būtiskas neatbilstības iesniegtajos datos un operatoram norāda veicamos labojumus, operatoram ir jāveic izmaiņas un labojumi veiktajos aprēķinos vai ziņotajos datu avotos un atkārtoti jāiesniedz iesniegums emisijas kvotu apjoma grozījumiem verificēšanai.
6. Verificētājs, ņemot vērā verifikācijas laikā iegūto informāciju, sagatavo operatoram adresētu verifikācijas ziņojumu, kurā norāda verifikācijas metodoloģiju, konstatētos faktus un verifikācijas atzinumu un:
   1. sniedz apmierinošu verifikācijas atzinumu, tas ir, verificē operatora sagatavoto iesniegumu emisijas kvotu apjoma grozījumiem kā apmierinošu, ja:
      1. dati ir patiesi un tajos nav pretrunu;
      2. dati ir atbilstoši saskaņā ar normatīvajiem aktiem par stacionāro tehnoloģisko iekārtu dalību Eiropas Savienības Emisijas kvotu tirdzniecības sistēmā iesniegtajiem emisiju ziņojumiem;
      3. iekārtas apakšiekārtu dati nepārklājas un nenotiek dubultā uzskaite.
   2. sniedz neapmierinošu verifikācijas atzinumu, tas ir, verificē operatora sagatavoto iesniegumu emisijas kvotu apjoma grozījumiem kā neapmierinošu, ja:
      1. operators ir ziņojis sagrozītus un nepatiesus datus;
      2. operatora izmantotā metodoloģija ir pretrunā šajos noteikumos noteiktajiem emisijas kvotu aprēķināšanas nosacījumiem;
      3. operators neveic šo noteikumu 34.noteikumu noteiktās izmaiņas un labojumi iesniegumā emisijas kvotu apjoma grozījumiem iekļautajos aprēķinos vai ziņotajos datu avotos.
7. Ja verificētājam ir šaubas par izmantoto datu noteikšanas pieeju, lai gan ziņotie dati ir atzīti par pareiziem, verifikators savus apsvērumus iekļauj verifikācijas ziņojumā, tomēr verificētājs šādā gadījumā var sniegt apmierinošu verifikācijas atzinumu.
8. Lai varētu pieteikties emisijas kvotu saņemšanai no jauno iekārtu rezerves, verifikācijas ziņojumā iekļautajam verificētāja atzinumam par operatora sagatavoto iesniegumu emisijas kvotu apjoma grozījumiem ir jābūt apmierinošam.
9. Verificētājs sagatavo verifikācijas ziņojumu 15 darbadienu laikā pēc operatora sagatavotā iesnieguma emisijas kvotu apjoma grozījumiem saņemšanas, izmantojot vienoto Eiropas Komisijas izstrādāto verifikācijas ziņojuma veidlapu latviešu valodā, kas ir pieejama ministrijas tīmekļa vietnē.

**3.3. Iesnieguma emisijas kvotu apjoma grozījumiem iesniegšana**

1. Jaunas iekārtas, šo noteikumu 8.punktā minētās esošās iekārtas, kurā ir ievērojami palielināta jauda un šo noteikumu 12.punktā minētās esošās iekārtas, kurā ir ievērojami samazināta jauda, operators emisijas kvotu saņemšanai no jauno iekārtu rezerves ministrijā septiņu mēnešu laikā, bet ne vēlāk kā viena gada laikā pēc savas jaunās iekārtas normālās darbības uzsākšanas iesniedz:
   1. verificētu iesnieguma emisijas kvotu apjoma grozījumiem veidlapu;
   2. verifikācijas ziņojumu.
2. Jaunas iekārtas un šo noteikumu 8.punktā minētās esošās iekārtas, kurā ir ievērojami palielināta jauda, operators papildus šo noteikumu 39.punktā minētajai informācijai iesniedz arī:
   1. pieteikumu emisijas kvotu saņemšanai ar pamatojumu, ka:
      1. jaunas iekārtas operators atbilst šajos noteikumos iekļautajām prasībām un ir tiesīgs saņemt emisijas kvotas no jauno iekārtu rezerves;
      2. esošās iekārtas, kurā ir ievērojami palielināta jauda, operators ir izpildījis šo noteikumu 8.punktā noteikto jaudas ievērojamas palielināšanas nosacījumu;
   2. informāciju par jaunās iekārtas plānoto normālo darbību, uzturēšanu un iekārtas normālo ražošanas ciklu;
   3. operatora noteikto attiecīgo attiecīgos jaudas izmantojuma koeficientus, kas izteikti procentuāli no iekārtas sākotnēji uzstādītās jaudas;
   4. informāciju par energoefektivitātes un siltumnīcefekta gāzu efektivitātes paaugstināšanas metodēm, ko iekārtā varētu ieviest un tādejādi ietekmēt jaudas izmantojumu;
   5. tipisko jaudas izmantojumu līdzvērtīgās nozarēs.
3. Šo noteikumu 8.punktā minētās esošās iekārtas, kurā ir ievērojami palielināta jauda un šo noteikumu 12.punktā minētās esošās iekārtas, kurā ir ievērojami samazināta jauda, operators papildus šo noteikumu 39.punktā minētajai informācijai iesniedz arī verificētu un par atbilstošu atzītu informāciju par katras iekārtas apakšiekārtas papildu jaudu vai samazināto jaudu un uzstādīto jaudu pēc jaudas ievērojamām izmaiņām.
4. Šo noteikumu 18.punktā minētās iekārtas pēc darbības daļējas pārtraukšanas operators iesniegumu emisijas kvotu apjoma grozījumiem iesniedz ministrijā ne vēlāk kā līdz nākamā gada 20.janvārim pēc gada, kad iekārtas darbība tika daļēji pārtraukta.
5. Šo noteikumu 22.punktā minētās iekārtas pēc darbības pilnīgas pārtraukšanas operators iesniegumu emisijas kvotu apjoma grozījumiem iesniedz ministrijā 2 mēnešu laikā pēc savas iekārtas darbības pilnīgas pārtraukšanas, bet ne vēlāk kā līdz nākamā gada 20.janvārim pēc gada, kad iekārtas darbība tika pilnīgi pārtraukta.

**3.4. Iesnieguma emisijas kvotu apjoma grozījumiem iesniegšana Eiropas Komisijā**

1. Ministrija 15 darbadienu laikā izvērtē operatora iesniegto šo noteikumu 39., 40., 41., 42 vai 43.punktā minēto informāciju, ņemot vērā:
   1. operatoram izsniegtajā atļaujā minēto informāciju;
   2. iekārtu saraksta emisijas kvotu sadalei 2013.-2020.gadam izstrādes laikā operatora iesniegto informāciju;
   3. operatora saskaņā ar normatīvajiem aktiem par stacionāro tehnoloģisko iekārtu dalību Eiropas Savienības emisijas kvotu tirdzniecības sistēmā iesniegtos emisiju ziņojumus;
   4. operatora saskaņā ar normatīvajiem aktiem par prasībām attiecībā uz vides monitoringu un tā veikšanas kārtību, piesārņojošo vielu reģistra izveidi un informācijas pieejamību sabiedrībai iesniegto ikgadējo statistisko pārskatu par gaisa aizsardzību;
   5. Eiropas Komisijas lēmumu Nr. 2011/278/ES un Eiropas Komisijas izstrādātās vadlīnijas par harmonizēto bez maksas piešķiramo emisijas kvotu aprēķina metodoloģiju.
2. Ja operatora iesniegtās informācijas izvērtēšanai ir nepieciešams no operatora saņemt detālāku informāciju vai izvērstākus datus, ministrija nekavējoties operatoram pieprasa šo informāciju.
3. Ja konstatētās nepilnības vai neatbilstības var ietekmēt sākotnējo aprēķināto emisiju kvotu apjomu, ministrija 2 darbadienu laikā pēc izvērtēšanas pabeigšanas informē par to operatoru, norādot veicamos labojumus, kā arī termiņu kādā labotais Iesniegums emisijas kvotu apjoma grozījumiem jāiesniedz atkārtoti.
4. Ministrija pēc iesnieguma emisijas kvotu apjoma grozījumiem un iesniegtās papildu informācijas izvērtēšanas, ja nav konstatētas būtiskas datu nepilnības vai neatbilstības, vienas darbadienas laikā savā tīmekļa vietnē publicē operatora sākotnējo emisijas kvotu aprēķināto apjomu, kā arī emisiju kvotu aprēķinā izmantotos datus, nodrošinot, ka netiek publicēta informācija, kuru ministrija saskaņā ar Informācijas atklātības likumu ir klasificējusi kā ierobežotas pieejamības, 30 dienu sabiedrības līdzdalības nodrošināšanai.
5. Ministrija pēc šo noteikumu 47.punktā minētās publiskās apspriešanas apkopo saņemtos priekšlikumus un divu nedēļu laikā paziņo Eiropas Komisijai operatora iesniegumā emisijas kvotu apjoma grozījumiem iekļauto informāciju.

**4. Lēmuma par emisijas kvotu piešķiršanu pieņemšanas kārtība**

1. Ministrija 15 darbadienu laikā pēc tam, kad Eiropas Komisija ir izvērtējusi saskaņā ar šo noteikumu 48.punktu iesniegto informāciju un ir apstiprinājusi iesniegtos datus, pieņem lēmumu par emisijas kvotu piešķiršanu jaunai iekārtai vai lēmumu par iekārtai piešķirtā emisijas kvotu apjoma grozījumiem.
2. Ja Eiropas Komisija ir pieņēmusi lēmumu noraidīt saskaņā ar šo noteikumu 48.punktu iesniegto informāciju, Ministrija veic nepieciešamos iesniegtās informācijas labojumus un laboto informāciju atkārtoti iesniedz Eiropas Komisijā.
3. Ja Eiropas Komisija ir pieņēmusi lēmumu noraidīt saskaņā ar šo noteikumu 48.punktu iesniegto informāciju un pieņemtais noraidījums nav grozāms, Ministrija pieņem lēmumu par emisijas kvotu nepiešķiršanu jaunai iekārtai vai lēmumu par iekārtai iepriekš piešķirtā emisijas kvotu apjoma negrozīšanu.
4. Ministrija šo noteikumu 49.punktā un 51.punktā minētos lēmumus 2 darbadienu laikā publicē savā tīmekļa vietnē un par to informē emisijas kvotu reģistra valsts administratoru – valsts sabiedrību ar ierobežotu atbildību „Latvija Vides, ģeoloģijas un meteoroloģijas centrs” (turpmāk – Latvijas Vides, ģeoloģijas un meteoroloģijas centrs).

**5. Emisijas kvotu piešķiršanas kārtības uzraudzība**

1. Ministrija pēc šo noteikumu 39., 41., 42 un 43.punktā minētās informācijas saņemšanas nekavējoties informē Latvija Vides, ģeoloģijas un meteoroloģijas centru par iekārtām, kurām emisijas kvotu apjoms tiek samazināts.
2. Latvijas Vides, ģeoloģijas un meteoroloģijas centrs pēc šo noteikumu 53.punkā minētās informācijas saņemšanas Latvijas emisijas kvotu reģistrā iekļautajā emisijas kvotu sadales tabulā veic atzīmi, ka šiem operatoriem emisijas kvotu piešķiršana tiek atlikta, līdz šo noteikumu 49.punktā minētā ministrijas lēmuma pieņemšanai.
3. Ministrija katru gadu izvērtē visu iekārtu, kuras veic kādu no likuma „Par piesārņojumu” 2.pielikuma darbību un kurām ir izsniegta atļauja, darbību, ņemot vērā emisiju ziņojumus, kas iesniegti saskaņā ar normatīvajiem aktiem par stacionārās tehnoloģiskās iekārtas dalību Eiropas Savienības emisijas kvotu tirdzniecības sistēmā.
4. Ja ministrija pēc šo noteikumu 53.punktā noteiktās izvērtēšanas secina, ka kādā iekārtā ir veiktas ievērojamas jaudas izmaiņas vai kāda iekārta ir daļēji vai pilnībā pārtraukusi savu darbību, bet šī iekārta nav iesniegusi iesniegumu emisijas kvotu apjoma grozījumiem šajos noteikumos noteiktajā kārtībā, ministrija 5 darbadienu laikā pēc izvērtēšanas pabeigšana pieprasa attiecīgajiem operatoriem iesniegt iesniegumu emisijas kvotu apjoma grozījumiem.
5. Ministrija nekavējoties informē Latvijas Vides, ģeoloģijas un meteoroloģijas centru par šo noteikumu 56.punktā minētajiem operatoriem, un Latvijas Vides, ģeoloģijas un meteoroloģijas centrs pēc šīs informācijas saņemšanas bloķē šo iekārtu kontus emisijas kvotu reģistrā.
6. Ja ministrija pēc šo noteikumu 53.punktā noteiktās izvērtēšanas secina, ka kādai iekārtai emisijas kvotu reģistrā emisijas kvotas ir piešķirtas pirms šo noteikumu 49.punktā minētā lēmuma pieņemšanas un šai iekārtai emisijas kvotu apjoms tiek samazināts, ministrija, pieņemot šo noteikumu 49.punktā minēto lēmumu, nosaka emisijas kvotu apjomu, kas operatoram ir jāatdod.
7. Trīs mēnešu laikā pēc Eiropas Parlamenta un Padomes direktīvas Nr.2003/87/EK 10.a panta 13. punktā minētā saraksta pieņemšanas 2015. līdz 2020. gadam vai pēc šā saraksta jebkura papildinājuma pieņemšanas, ministrija:
   1. pārskata likuma „Par piesārņojumu” 32.1 panta piektajā daļā minēto Iekārtu sarakstu emisijas kvotu sadalei 2013.-2020.gadam, norādot izmaiņas attiecībā uz iekārtām un apakšiekārtām, kuras ir iekļautas šo noteikumu 2.pielikuma 3.punktā minētajā sarakstā iekļautajās nozarēs;
   2. ja nepieciešams, pārskata katrai iekārtai noteikto sākotnējo ikgadējo emisijas kvotu apjomu;
   3. iesniedz pārskatīto Iekārtu sarakstu emisijas kvotu sadalei 2013.-2020.gadam Eiropas Komisijai.

**6. Noslēguma jautājums**

1. Ministru kabineta noteikumi stājas spēkā 2013.gada 1.janvārī.
2. Šie noteikumi attiecas uz darbībām iekārtās, kas ir veiktas sākot ar 2013.gada 1.janvāri, kā arī izmaiņām iekārtas darbībā, kuras notikušas no 2011.gada 30.jūnija līdz 2012.gada 1.janvārim.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2009.gada 23.aprīļa Direktīvas 2009/29/EK, ar ko Direktīvu 2003/87/EK groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu.

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs

Iesniedzējs:

Vides aizsardzības un

reģionālās attīstības ministrs E.Sprūdžs

Vīza:

Vides aizsardzības un

reģionālās attīstības ministrijas

Valsts sekretārs A.Antonovs

2012.10.09. 8:07

4182

H. Rimša

67026414, [Helena.Rimsa@varam.gov.lv](mailto:Helena.Rimsa@varam.gov.lv)

Linda Leja

67026512, [Linda.Leja@varam.gov.lv](mailto:Linda.Leja@varam.gov.lv)